คนดังดอดซื้อ2หุ้น
&#8220;ฉาย บุนนาค&#8221; ยอมรับซื้อหุ้น MAX ถึง 5% ส่วน STRD ถูกเทกโอเวอร์โดยคนใกล้ตัวเจ้าของโบนันซ่า-คิงเพาเวอร์
12 ก.ย. 2553

“ฉาย บุนนาค” ยอมรับซื้อหุ้น MAX ถึง 5% ส่วน STRD ถูกเทกโอเวอร์โดยคนใกล้ตัวเจ้าของโบนันซ่า-คิงเพาเวอร์
นายฉาย บุนนาค นักลงทุนรายใหญ่ เปิดเผยว่า เข้าไปลงทุนหุ้นบริษัท แมกซ์ เมทัล คอร์ปอเรชั่น (MAX) เพิ่มจำนวน 24 ล้านหุ้น เมื่อวันที่ 8 ก.ย.ที่ผ่านมา ทำให้สัดส่วนการถือหุ้นขณะนี้แตะระดับ 5.24% ของทุนชำระแล้วของ MAX และ|วันต่อมาได้ขายออกเพื่อลดสัดส่วนเล็กน้อยเหลือ 4.60% หรือ 21.9 ล้านหุ้น
สำหรับเหตุผลที่ลงทุน MAX นายฉาย กล่าวว่า มั่นใจการฟื้นตัวของธุรกิจภายหลังจากเปลี่ยนธุรกิจหลักจากเครื่องยนต์สิงห์คะนองนา มาเป็นค้าเหล็ก และเชื่อมั่นการ บริหารงานของผู้บริหาร 
ขณะเดียวกันนายพงษ์พัฒน์ รุ่งวานนท์ชัย ได้ซื้อหุ้น MAX เพิ่มจำนวน 17 ล้านหุ้น หรือ 3.71% ราคา 0.36 บาท ซึ่งเป็นราคาสูงสุด รวมถือหุ้นเป็น 24.5 ล้านหุ้น คิดเป็น 5.35% ยืนยันไม่ใช่ตัวแทน (นอมินีใคร) แต่ไม่ให้เหตุผลที่ลงทุน นายชำนิ จันทร์ฉาย ประธานกรรมการ MAX กล่าวว่า รู้สึกดีที่มีนักลงทุนรายใหญ่เข้ามาลงทุน อาจจะมองเห็นการเปลี่ยนจากธุรกิจเกษตรมาค้าเหล็ก ทำกำไรได้ ตอนนี้ไม่มีใครเสนออะไร คิดว่าเป็นการเก็งกำไรตามปกติ 
นายอมฤทธิ์ กล่อมจิตเจริญ รายงาน ก.ล.ต.ว่า วันที่ 8 ก.ย.ที่ผ่านมา ได้ซื้อหุ้น ซิโน-ไทย รีซอร์เซส ดีเวลลอปเมนท์ (STRD) ทั้งหมด 26.08% ของทุนชำระแล้ว ทั้งนี้ การถือหุ้นเกินกว่า 25% เข้าเกณฑ์ต้องจัดทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) จึงร่วมกับนายพิพัฒน์ รัชกิจประการ ประกาศทำคำเสนอซื้อหุ้น STRD จำนวน 14.78 ล้านหุ้น หรือ 73.92% ราคา 1.50 บาท/หุ้น เป็นเงิน 22.18 ล้านบาท
ทั้งนี้ นายอมฤทธิ์ เป็นกรรมการใน STRD อยู่แล้วและมีความชำนาญธุรกิจเคเบิล เป็นผู้ใกล้ชิดกับนายไพวงษ์ เตชะณรงค์ เจ้าของโบนันซ่าเขาใหญ่ 
ขณะที่นายพิพัฒน์ รัชกิจประการ เป็นเจ้าของธุรกิจภาคใต้เชื้อเพลิง และมีความใกล้ชิดกับพรรคการเมืองใหญ่ที่มีฐานที่มั่นย่านถนนรางน้ำ
คณะกรรมการ STRD รับทราบแผนการปรับโครงสร้างบริษัทและแผนการลงทุน ในธุรกิจโทรทัศน์ผ่านดาวเทียม ซึ่งได้รับสิทธิในการจัดหา หรือผลิตโปรแกรมรายการโทรทัศน์ หรือทำสัญญาร่วมผลิตรายการกับผู้ร่วมผลิตรายการโทรทัศน์สำหรับช่องสถานีโทรทัศน์ดาวเทียม จำนวน 8 สถานี เป็นระยะเวลา 10 ปี จากบริษัท เอ็มวี เทเลวิชั่น (ไทยแลนด์) โดยมีค่าตอบแทนในการได้รับสิทธิร่วมผลิตรายการสำหรับระยะเวลา 10 ปี เป็นจำนวนเงิน 40 ล้านบาท และค่าเช่ารายเดือน 6 แสนบาท 
แหล่งที่มาของเงินลงทุน จากกระแสเงินสดของกิจการ และแหล่งเงิน สนับสนุนจากกรรมการและบุคคลอื่น วงเงินไม่เกิน 20 ล้านบาท อัตราดอกเบี้ย 5% ต่อปี ชำระคืนภายใน 1 ปี 
การลงทุนในธุรกิจโทรทัศน์ผ่านดาวเทียม เพื่อแทนธุรกิจเดิมที่ได้ชะลอการดำเนินงาน และให้หลัก ทรัพย์มีคุณสมบัติที่สามารถกลับเข้ามาซื้อขายในตลาดหลักทรัพย์อีกครั้ง 
ด้านคณะกรรมการบริษัท ไดโดมอน กรุ๊ป (DAIDO) มีมติให้เพิ่มทุนจดทะเบียนจำนวน 5.9 ล้านหุ้น เพื่อใช้แปลงหนี้เป็นทุนให้กับธนาคารกรุงไทยและธนาคารธนชาต ในราคาหุ้นละ 5 บาท 
ปัจจุบันหุ้น STRD และ DAIDO อยู่ในกลุ่มบริษัทจดทะเบียนที่แก้ไขการดำเนินงานไม่ได้ตามกำหนดทำให้หุ้นถูกห้ามซื้อขายมาเป็นเวลานาน